b'\n_START_ARTICLE_\nRaksilan kauppakeskus\n_START_PARAGRAPH_\nRaksilan kauppakeskus eli Raksilan marketit on Oulun keskustan suuralueella, Raksilan kaupunginosassa sijaitseva, kauppakeskittym\xc3\xa4. Kolmen marketin keskittym\xc3\xa4 on rakennettu vuosina 1975\xe2\x80\x931976.  _NEWLINE_Vuonna 2002 Raksilan marketit K-Citymarket, Prisma ja Euromarket nousivat yhteisell\xc3\xa4 p\xc3\xa4ivitt\xc3\xa4istavaramyynnill\xc3\xa4 mitattuna Suomen suurimmaksi ruokakaupaksi ohittaen Helsingin Stockmannin 64,4 miljoonan euron p\xc3\xa4ivitt\xc3\xa4istavaroiden yhteenlasketulla kokonaismyynnill\xc3\xa4.  _NEWLINE_Nykyiset kaupparakennukset on m\xc3\xa4\xc3\xa4r\xc3\xa4 purkaa vuoteen 2021 menness\xc3\xa4 ja kauppakeskittym\xc3\xa4n paikalle on tulossa asuintaloja. K-Citymarket ja Prisma siirtyv\xc3\xa4t nykyisen marketalueen paikoitusalueelle, johon valmistuu uusi liikekeskus vuonna 2021. Liikekeskuksen pys\xc3\xa4k\xc3\xb6intialue sijoittuu uuden liikekeskuksen alle. _NEWLINE_Prisman kiinteist\xc3\xb6ss\xc3\xa4 toimii my\xc3\xb6s luontaistuotemyym\xc3\xa4l\xc3\xa4. Entisen Euromarketin kiinteist\xc3\xb6ss\xc3\xa4 toimii muun muassa Sale, Alko, Subway, apteekki, Ykk\xc3\xb6s Suutari ja l\xc3\xb6yt\xc3\xb6tavaratoimisto._NEWLINE_Tammikuussa 2019 lakkautetun, Hallituskadulla toimineen Oulun p\xc3\xa4\xc3\xa4postin postipalvelut siirtyiv\xc3\xa4t K-Citymarketin tiloihin 28. tammikuuta 2019.\n_START_SECTION_\n1975\xe2\x80\x931976 Markettien valmistuminen\n_START_PARAGRAPH_\nMarketeista ensimm\xc3\xa4isen\xc3\xa4 avasi E-liikkeeseen kuuluneen Oulun Osuuskaupan Eka-market (my\xc3\xb6hemmin Euromarket), jonka avajaisia vietettiin 1. syyskuuta 1976. Sokos-market (my\xc3\xb6hemmin Prisma) avattiin lokakuussa 1976. Rakennuksen rakensiv\xc3\xa4t yhdess\xc3\xa4 Osuuskauppa Arina ja SOK. Arkkitehti Eila Mikkonen toimi rakennuksen p\xc3\xa4\xc3\xa4suunnittelijana. Viimeisen\xc3\xa4 valmistui Keskon Citymarket, jossa avajaiset olivat 1. joulukuuta 1976.\n_START_SECTION_\nVuosi 2010 Euromarket\n_START_PARAGRAPH_\nEuromarket lopetti toimintansa Oulussa vuonna 2010. Arina osti kiinteist\xc3\xb6n ja liiketoiminnan, jolloin kiinteist\xc3\xb6n alakertaan avattiin S-market, joka muutettiin my\xc3\xb6hemmin vuorokauden ymp\xc3\xa4ri avoinna olevaksi Saleksi. Rakennuksen toisessa kerroksessa on ollut Euromarketin j\xc3\xa4lkeen urheiluliike ja nyky\xc3\xa4\xc3\xa4n siell\xc3\xa4 toimii Pohjois-Pohjanmaan l\xc3\xb6yt\xc3\xb6tavaratoimisto.\n_START_SECTION_\nAsemakaavan muutos ja marketien tulevaisuus\n_START_PARAGRAPH_\nRaksilan marketalueen uudistamisesta on keskusteltu ja suunniteltu jo pitk\xc3\xa4\xc3\xa4n. Vuonna 2010 oli suunnitelmissa nelj\xc3\xa4 vaihtoehtoista suunnitelmaa marketalueen kehitt\xc3\xa4miseksi. Vaihtoehtoina oli muun muassa nykyisen kauppakeskitty\xc3\xa4n kehitt\xc3\xa4minen nykyiselle paikalle, Oulun Energia Areenan uudisrakentaminen kauppakeskittym\xc3\xa4n paikalle tai uuden kauppakeskuksen rakentaminen Oulun rautatieasemalta katsottuna radan toiselle puolelle, Ratakadun ja junaradan v\xc3\xa4liin, jossa sijaitsee Oulun linja-autoasema ja Matkahuollon toimipiste. _NEWLINE_Vuonna 2017 saatiin yhteistoimintasopimus, jonka mukaan kauppakeskittym\xc3\xa4 korvataan uudella liikekeskuksella, joka sijoittuu marketien nykyiselle paikoitusalueelle, Kajaanintien ja Ratakadun varteen. Oulun yhdyskuntalautakunta hyv\xc3\xa4ksyi suunnitelman 18. huhtikuuta 2017. Tavoitteen sopimukseksi on merkitty 2019\xe2\x80\x932021, jolloin uusi liikekeskus valmistuisi. Vuonna 2010 tapahtuneen liiketoimintakauppojen, jossa Osuukauppa Arina osti Suomen L\xc3\xa4hikaupan Raksilan Euromarketin liiketoiminnan sek\xc3\xa4 kiinteist\xc3\xb6n my\xc3\xb6t\xc3\xa4, Arina saa rakennettavasta liikekeskuksesta k\xc3\xa4ytt\xc3\xb6\xc3\xb6ns\xc3\xa4 kaksi kolmasosaa. Nykyisten marketien paikalle, Puu-Raksilan viereen tulee 20 000 kerrosneli\xc3\xb6t\xc3\xa4 asuntorakentamiseen.'